མདོ་རྣམ་འགྲེལ་བར་ཏི་ཀ་
བཞུགས་སོ། །
༄༅། །རྣམ་པ་ཐམས་ཅད་མཁྱེན་པའི་སྟོན་པ་གཤེན་རབ་ལ། ལུས་ངག་ཡིད་ཀྱིས་
ཕྱག་འཚལ་ལོ། །མདོ་བར་ཏི་ཀའི་རྣམ་འགྲེལ་གྱི་ནང་ནས། འདུལ་བར་གསུངས་པ་
ལ། གཤེན་རབ་དང། མུ་སྟེགས་ཀྱི་ལྟ་བ་ལ་འདི་སྐད་ཅེས་བཀའ་སྩལ་ཏོ། །སྟོན་པ་
ནི་རྣམ་པ་ཐམས་ཅད་མཁྱེན་པའོ། །མུ་སྟེགས་ནི་རྟག་པ་ཐེར་ཟུག་པའོ། །མུ་སྟེགས་
པ་དང། སངས་རྒྱས་པ་གཉིས་ཀྱི་ལྟ་བ་ལ། འདི་སྐད་དོ། །སངས་རྒྱས་ནི་སྐྱེ་འགག་
མེད་པར་རྫོགས་པའོ། །མུ་སྟེགས་ནི་ཐམས་ཅད་བདག་ལ་རྫོགས་པའོ། །སྟོན་པ་
གཤེན་རབ་ནི། བོན་ཉིད་ཀྱི་སྐུ་ལས། རང་བཞིན་ལྟ་བའི་འདུལ་ཐབས་དང་གཤེགས།
ལོངས་སྤྱོད་རྫོགས་པའི་སྐུ་ལས། རྣམ་གྲོལ་ཐེག་པའི་འདུལ་ཐབས་དང་གཤེགས། ཅི་
ཡང་སྤྲུལ་པའི་སྐུ་ལས། དྲག་པོ་ལས་ཀྱི་འདུལ་ཐབས་དང་གཤེགས། ཞེས་པའོ། །
སྟོན་པ་གཤེན་རབ་མི་བོ་དེ། སྐུ་ལ་ཉོན་མོངས་པ་མི་མངའ་བ་དང། སྒྲིབ་པ་དང་
བཀོད་པ་མི་མངའ་ཡང། འགྲོ་བ་སེམས་ཅན་གྱི་དོན་ཆེད་ལ་ཐུགས་རྗེས་བསྟན་
ཏོ། །དེ་ཡང་སྐུ་མདོག་སྔོ་སྟེ་གཡུ་ག་ལྗང་གི་མདོག་ལྟར་བསྟན་ཏོ། །གསས་མཁར་
ཤམ་པོ་ལྷ་རྩེའི་མངའ་བདག་ཏུ་གཤེགས་སོ། །ཡུལ་འོལ་མོ་ལུང་རིང་གི་བཅུད་དུ་
གཤེགས་སོ། །ཡབ་རྒྱལ་བོན་ཐོད་དཀར་གྱི་ཐུགས་རྗེ་ལས་ཆད་དོ། །ཡུམ་ཡོ་ཕྱི་
རྒྱལ་བཞད་མའི་ལྷུམས་ནས་འཁྲུངས་སོ། །ཧོས་ཟ་རྒྱལ་མེད་མ་ལ་སོགས་ཁབ་ཏུ་
83

གསུང་རབ་སྒོ་མཛོད་རིན་པོ་ཆེའི་གླེགས་བམ། 147
བཞེས་སོ། །སྲས་གཏོ་བུ་འབུམ་སངས་ལ་སོགས་པ། ཡེ་གཤེན་མཐའ་དག་གི་ཡབ་
ཏུ་གཤེགས་སོ། །འ་ཞ་གསང་ཐུབ་ལ་སོགས་པ་སློབ་བུ་མཐའ་ཡས་པའི་སློབ་དཔོན་
དུ་གཤེགས་སོ། །ཁྲི་པོ་དུར་ཅིག་དང། རྒྱལ་པོ་སྡེ་བཞི་ལ་སོགས་པའི་ལེའུ་མཐའ་ཡས་
པའི་སྐུ་སྲུང་དུ་གཤེགས་སོ། །ལྷ་མ་སྲིན་སྡེ་བརྒྱད་ཀྱི་ཁ་གནོན་དུ་གཤེགས་སོ། །འགྲོ་
བ་རིགས་དྲུག་ཏུ་གཤེགས་པའི་དུས་ན། དུས་དེ་ཙམ་ན། ཡུལ་བར་ལྷ་འོད་གསལ་དུ།
བོན་གྱི་བསྟན་པ་མཛད་པ་ལ། ཡུལ་སྲིན་ཡུལ་ནག་པོ་བྱ་བ་ནི། མུ་སྟེགས་ནག་པོ་
སྲིན་པོ་ཤ་ཟན་གདོང་དམར་གྱི་རིགས། དེའི་སྐྲ་རལ་པ་སྟོང་གསུམ་ཁེབས་པ་ཞིག །
སྟོན་པའི་གམ་དུ་འོང་ནས། སྟོན་པ་ལགས་བདག་ལ་མིང་ཞིག་ཐོགས་ཞེས་གླེང་པས།
སྟོན་པས་དེ་སྒྱུ་མའམ། ཆོ་འཕྲུལ་སྟོན་པ་ཞིག་ཏུ་དགོངས་ན། ཀྱཻ་སྐྱེས་མཆོག་ལགས།
ཁྱེད་ཉོན་མོངས་པའི་ལས་ནི་མུ་བཟུང་ངོ། །སྡིག་པ་ཐམས་ཅད་ལ་ནི་སྟེགས་བྱས་
པའི་ཕྱིར་ན། མུ་སྟེགས་ཅེས་བྱའོ། །སྐྲ་རལ་པ་ནག་པོས་སྟོང་ཁམས་ཁེངས་པའི་ཕྱིར་
ན། མུ་སྟེགས་སྐྲའི་ལྭ་བ་ཅན་ཞེས་བྱའོ། །དོན་དམ་པར་རྟོགས་ན། མུ་སྟེགས་ནི་ཉོན་
མོངས་པ་ཡིན། སངས་རྒྱས་ནི་སེམས་ཉིད་ཡིན་ཏེ། སངས་རྒྱས་ནི་ནམ་མཁའ་དང་
འདྲའོ། །མུ་སྟེགས་ནི་སྤྲིན་དང་ན་བུན་དང་འདྲའོ། །སངས་རྒྱས་ནི་རིག་པའོ། །མུ་
སྟེགས་ནི་མ་རིག་པའོ། །སངས་རྒྱས་ནི་གཉིད་སད་པ་དང་འདྲ། མུ་སྟེགས་ནི་གཉིད་
ལོག་པ་འདྲའོ། །གཉིས་ཀ་མ་ཡིན་པ་ནི་རྨི་ལམ་མོ། །སངས་རྒྱས་ནི་ནམ་ལངས་པ་
དང། ཉི་མ་ཤར་བའོ། །མུ་སྟེགས་ནི་མུན་སྲོས་པའམ། སྤྲིན་འཁྲིགས་པའོ། །གཉིས་
ཀ་མ་ཡིན་པ་ནི་ཟླ་བ་ཤར་བའོ། །སངས་རྒྱས་ནི་མཐོང་བའོ། །མུ་སྟེགས་ནི་མ་མཐོང་
བའོ། །གཉིས་ཀ་མ་ཡིན་པ་ནི་རྣ་བས་ཐོས་པའོ། །སངས་རྒྱས་པ་ནི་སྟོང་པ་བདག་
མེད་པའོ། །མུ་སྟེགས་ནི་གང་བདག་དང་བཅས་པའོ། །སངས་རྒྱས་པ་ནི་གར་འདོད་
པར་ཕྱིན་པའོ། །མུ་སྟེགས་པ་ནི་དེ་ལ་བཤོལ་འདེབས་པའོ། །གཉིས་ཀ་མ་ཡིན་པ་ནི་
84

མདོ་བར་ཏི་ཀ
ཆོམ་པོས་ཁྱེར་བའོ། །སྤྱིར་ནི་མུ་སྟེགས་པ་ལ་རྟག་པར་ལྟ་བ་དང། ཆད་པར་ལྟ་བ་
དང། རྟག་དང། མི་རྟག །ཆད་དང་མི་ཆད་པར་ལྟ་བ་དང། གསུམ་དུ་བསྟན་ཏོ། །
མུ་སྟེགས་རྟག་པར་ལྟ་བ་ནི། བདག་གཟུགས་ཡིན་ཏེ་བདག་པོ་འདྲ། བདག་རྣམ་
པར་ཤེས་པ་དང་འདྲ་སྟེ། བདག་པོ་འདྲ། བདག་འདུ་ཤེས་བདག་ཡིན། འདུ་བྱེད་
བདག་ཡིན། ཚོར་བ་བདག་ཡིན། ནོར་ཟས་རྣམས་བདག་ཡིན། བུད་མེད་འཁོར་
ཡུལ་ཡང་བདག་ཡིན། བདག་འདི་ལ་རྟག་ཟེར་ཏེ། བསམ་གཏན་གསུམ་གྱི་ལྷ་
གནས་ནས། དམྱལ་བའི་གདར་ཡན་ཆད་འཇིག་པས། དེ་རྟག་པར་ཐལ་བར་འགྱུར་
རོ། །ཆད་པར་ལྟ་བ་ནི། བདག་ཤི་བའི་དུས་བྱུང་ན། ཕུང་པོའི་མེ་ཤི་བས། ཤིང་ཡིན་
པས། ཨ་ཚ་ཨ་ན་མེད་པར་རང་བཞིན་དུ་ཟད་དོ། །རུས་པ་ཟད་པ་ནི་ཤིང་དུ་ཟད་
དོ། །ཁམས་བཅོ་བརྒྱད་དང། རྣམ་པར་ཤེས་པའི་ཚོགས་བརྒྱད་ནི། ཐལ་བ་བཞིན་
དུ་ཟད་པར་འགྱུར་རོ། །དེའི་ཕྱིར་ན་ཕུང་པོ་ཤི་ན་སེམས་ཀྱང་ཤི། ཞེས་བྱ་སྟེ། མུ་
སྟེགས་དོན་དུ་མེ་ཤི་ཤིང་ཟད་ཐལ་བ་རླུང་གིས་ཁྱེར་ཞེས་བྱའོ། །དེ་ཆད་པར་ཐལ་
བར་འགྱུར་རོ། །རྟག་ཀྱང་མི་རྟག་ཆད་ཀྱང་མི་ཆད་པར་ལྟ་བ་ནི། སྒྱུ་མ་ལྟར་སྣང་བ་
ཐམས་ཅད་རྟག་པར་མཐོང་ལ། དེ་ལ་མི་རྟག་པའི་བློ་བུར་བྱུང་བའི་ཕྱིར་ན། རྩྭ་སྐྱ་
སྔོ་སོབ་པ་དང་འདྲའོ། །བདག་ལ་ཤ་ལུས་མགོ་ལ་སོགས་གནས་པས། རྟག་པ་དང་
འདྲ་ལ། ཕུང་པོ་རྣམ་པ་ལྔ་འཇིག་པས་ན་ཆད་པར་འདྲ་བས། རྟག་ཀྱང་མི་རྟག་
ལ་ཆད་ཀྱང་མི་ཆད་དོ། །ཤིང་ངམ་རྡོ་བའམ། བདག་གི་ལག་ཏུ་རྫས་བཟུང་བ་དེ་
ཡོད་པར་སྣང་བས་རྟག་པར་འདྲ་ལ། རྐྱེན་གྱིས་རྫོགས་ཤིང་ཕུང་ནས་ཆད་པར་ཡང་
འདྲའོ། །དབྱར་ཞིག་བྱུང་བ་དེ་ནི་དགུན་ཟླ་ར་བའི་བར་དུ་གནམ་སྔོ་ས་སྔོ། དགུན་
ཟླ་འབྲིང་པོ་ནས། དབྱར་ཟླ་འབྲིང་པོའི་བར་དུ། ཁོང་པའི་ཁྲག་ཡན་ཆད་འཁྱག་
ཅིང་རྒྱས་འདེབས། དེའི་ཕྱིར་རྟག་ཀྱང་མི་རྟག་ལ། ཆད་ཀྱང་མི་ཆད་དོ། །ལྷ་ཞེས་
85

གསུང་རབ་སྒོ་མཛོད་རིན་པོ་ཆེའི་གླེགས་བམ།
147
བྱ་བ་ནི། བསྒོམས་ཤིང་གྱེར་ཙམ་ན། རྟག་པ་ལྟ་བུར་གནས། མ་བསྒོམ་མ་གྱེར་
ཙམ་ན། ཆད་པར་ལྟ་བུ་ཡང་གནས། དེ་བས་རྟག་པ་ལྟ་བུ་ཡང་མིན། ཆད་པ་ཡང་
མིན། སྟོང་གསུམ་གྱི་སྟོང་ཞེས་པ་ཡང། བསམ་གཏན་གསུམ་ནས་དམྱལ་བའི་གདར་
ཡན་ཆད། སེམས་ཅན་རང་རེའི་ངོ་གང་ལ་གནམ་ཕུག་པ་ལྟ་བུའམ། ས་ཐམས་
ཅད་བཏིང་བའམ། རི་རབ་བཙུགས་པའམ། མཚོ་ཐམས་ཅད་སྐྱིལ་བའམ། ལུང་པ་
འོབས་སུ་བསྐོར་བ་ལྟར་མཐོང་ནས། རྟག་པར་ཡང་མཐོང་སྟེ། མེ་ཡིས་བདུན་ལ་ཆུ་
ཡིས་གཅིག །ལྷ་ཆེན་གཅིག་གི་ལོ་གཉིས་ལ། ནད་དང་མུ་གེས་སྣ་དྲངས་ནས། ཐ་
མ་རླུང་གིས་འཇིག་པར་བྱེད། རྟིང་ནས་གོང་བཞིན་ཆགས་པར་འགྱུར། དེའི་ཕྱིར་ན།
རྟག་ཀྱང་མི་རྟག་ལ་ཆད་ཀྱང་མི་ཆད་དོ། །ཐམས་ཅད་ཡོད་པའི་ཕྱིར་ན་རྟག་པའོ། །
དེ་ནི་རྟག་པ་ཐེར་ཟུག་ཏུ་ཐལ་བར་འགྱུར་རོ། །རྟག་ནས་མེད་པའི་ཕྱིར་ན། ཆད་
པར་ཐལ་བར་འགྱུར་རོ། །གཉིས་ཀའི་རྒྱུན་ཡུན་དུ་འདུག་པའི་ཕྱིར་ན། རྟག་ཀྱང་
མི་རྟག་ལ་ཆད་ཀྱང་མི་ཆད་དོ། །ཕུང་པོ་འགྱུར་བའི་ཕྱིར་འཆི་བའོ། །ཕུང་པོ་འབྱུང་
བའི་ཕྱིར་སྐྱེ་བའོ། །ཕུང་པོ་འཇིག་པའི་ཕྱིར་རྒས་པའོ། །ཕུང་པོ་ན་བའི་ཕྱིར་འབྱུང་བ་
འཁྲུག་པའོ། །འབྱུང་བ་འཁྲུག་པའི་ཕྱིར། འདྲེ་ཆེན་པོས་འཛིན་པའོ། །སེམས་ཉིད་
ཡོད་པའི་ཕྱིར་སྟོང་པའི་སྙིང་པོ་འཁོར་བ་ཅན། མཚན་མར་འཛིན་པའི་སྙིང་པོ་ཞེས་
གདགས་སོ། །ཕུང་པོ་ཡོད་པའི་ཕྱིར། རྟག་ཏུ་རེ་བའི་མཚན་མ་ཅན། ཕྲ་རབ་རྡུལ་དུ་
འགྲོ་བ་རྣམས། ལྷག་མ་མ་ལུས་པའི་ཕྱིར་ན། སྦྱངས་པའོ། །སྟོང་པའི་སྙིང་པོ་སྒོམས་
པ་ཅན་ཡིན་པའི་ཕྱིར་སྒོམ་པའོ། །གཉིས་ཀ་མ་ཡིན་པའི་ཕྱིར་ན། སེམས་ཕུང་པོར་
མ་རེ། ཕུང་པོ་སེམས་ལ་མི་རེ་བས་ན། ལྷག་མ་མ་ལུས་པའོ། །དོན་དམ་པར་འགོག་
པ་གསུམ་དེ་ལས་ཤེས་པ་ནི་སངས་རྒྱས་ཡིན། མི་ཤེས་པ་ནི་མུ་སྟེགས་ཡིན་ཏེ་གང་
ཟག་གོ །ད་གང་ཟག་ལ་རྣམ་པ་གསུམ་སྟེ། མི་ཤེས་པའི་གང་ཟག་དང། ལོག་པར་
86

མདོ་བར་ཏི་ཀ
ཤེས་པའི་གང་ཟག་དང། ཐེ་ཚོམ་ཅན་གྱི་གང་ཟག་དང་གསུམ་ལ་བྱ་སྟེ། མི་ཤེས་པའི་
མུ་རྟུགས་༼སྟེགས་༽ཀྱི་ཤས་སྐྱེ་བོ་མི་ནག་ལ་ཆེ་སྟེ་སྨད་
གང་ཟག་ནི་མི་ནག་ཡིན་ཏེ།
པའོ། །གཏན་ཚིགས་ཅིའི་ཕྱིར་ན་སྨད་ན། སྔ་ལ་ཀ་ཁ་ལ་རྟུགས། དེ་ནས་གུག་སྐྱེད་
ལ་རྟུགས། དེ་ནས་བསྒོམས་པ་དང་དགེ་སྤྱོད་ལ་རྟུགས་པའི་ཕྱིར་ན། མུ་རྟུགས་ནི་
སྐྱེ་བོ་མི་ནག་ལ་ཆེ་སྟེ། ད་ལོག་པར་ཤེས་པའི་གང་ཟག་ནི། མུ་སྟེགས་ཡིན་ཏེ། མུ་
སྟེགས་ཀྱི་ཤས་ནི་བན་དྷེ་ལ་ཆེ་སྟེ། གཏན་ཚིགས་ཅིའི་ཕྱིར་ཞེ་ན། མི་ཤ་ཟས་སུ་ཟ་
བ། མི་ཁྲག་སྐོམ་དུ་འཐུང་བ། བན་དྷེ་ཀུན་ལྕང་ལོ་ཅན་དུ་བྱས་པ། འདོད་ཆགས་མ་
དང་སྲིང་མོ་ལ་སྤྱོད་པ། མིང་ནི་སྦྱོར་བར་བཏགས། བདེར་གཤེགས་ལ་སྒྲིབ་སྐྱེམས་
མི་མངའ་སྟེ། ཤ་ཆེན་ཚིལ་ཆེན་གྱི་གསུར་ནི་རྒྱུན་དུ་འབུལ་ལོ། །དེའི་ཕྱིར་མུ་སྟེགས་
ཀྱི་ཤས་ནི་བན་དེ་ལ་ཆེའོ། །ཐེ་ཚོམ་ཅན་གྱི་གང་ཟག་ནི། བོན་པོ་ལ་བྱ་སྟེ། ངས་མི་ལ་
ཕན་པ་འདི་ཙམ་ཞིག་བྱས་པ་ལ། དུས་དེ་ལས་མ་བྱུང་ན། རང་ལ་ཕན་པ་ནི་རྡུལ་
ཕྲ་རབ་ཙམ་ཡང་མེད་པས། རྫུན་ཡིན་སྙམ་སྟེ། ཐེ་ཚོམ་ཅིག་པར་དེ་སྐྱེའོ། །ཐང་སྟོང་
པའི་མི་རྣམས་ལ། བོན་དང་གཏོ་དཔྱད་ཀྱིས་ཕན་འདོགས་པར་ཡང་གོ་ལ། རང་
ལ་བྱུང་ཙམ་ན་ཡིད་ཆེས་པའི་གཏན་ཚིགས་མེད་པའི་ཕྱིར་ན། རྒྱང་འཕན་པའོ། །
གཤེན་རབ་ཀྱི་གཤེགས་ལུགས་དང། མུ་སྟེགས་རྣམ་པ་གསུམ་གྱི་ཐེ་ཚོམ་སྟེ་ལེའུ་དང་
པོའོ།། །།
༧ ད་ནི་དོན་དམ་པའི་མུ་སྟེགས་དང། སངས་རྒྱས་ནི་ཀུན་གཞི་དང་བག་ཆགས་
སོ། །ཀུན་རྫོབ་ཀྱི་སངས་རྒྱས་དང་མུ་སྟེགས་ནི། སངས་རྒྱས་ནི་སྟོན་པ་གཤེན་རབ་
མི་བོ་ལ། མུ་སྟེགས་ནི་ལོག་པར་ལྟ་བ་ཤེས་པའི་བདུད་རྗེ་ཁྱབ་པའོ། །སྟོན་པ་གཤེན་
རབ་མི་བོ་ནི། བོན་ཉིད་ཀྱི་སྐུ་མི་གཡོ་བ་ལས། གཡོ་བའི་ཆོ་འཕྲུལ་བྱུང་ནས། རང་
བཞིན་ལྟ་བའི་འདུལ་ཐབས་ཤེས་པ་ནི། སྒྲ་ལ་ཡང་རྣམ་པར་མི་རྟོག དེ་སྒྲ་ཞེས་
87

གསུང་རབ་སྒོ་མཛོད་རིན་པོ་ཆེའི་གླེགས་བམ། 147
འདོགས་པ་ནི་ཐལ་བར་འགྱུར་རོ། ། དྲི་དང་རོ་ལ་ཡང་རྣམ་པར་མི་རྟོག །དྲི་དང་
རོ་རུ་འབྱེད་པ་ནི་ཐལ་བར་འགྱུར་རོ། །ཡེ་ཤེས་ཆེན་པོའི་ངང་ལ་ཡེ་ནས་གནས་པ་
ལས། བདག་གི་ཚད་མར་སློད་པའི་སེམས་ཅན་ཐལ་བར་འགྱུར། བོན་ཉིད་ཀུན་ཏུ་
བཟང་པོའི་ངང་ལ་ཡེ་ནས་གནས་པ་ལས། ཚིག་དང་ཡི་གེའི་འབྲུ་ཡིས་མཚོན་པ་ཐལ་
བར་འགྱུར། བོན་ཉིད་ཀུན་ཏུ་བཟང་པོ་ཡེ་ནས་གནས་པ་ལ། ཁ་མིག་སྣ་ལྕེ་ཅན་དུ་
འདོགས་པ་ཐལ་བར་འགྱུར་རོ། །དེ་ལྟར་ཅི་ཡང་མི་སྣང་ལ། ཅི་ཡང་མི་འབྱུང་བའི་
ཕྱིར། རང་བཞིན་ལྟ་བའི་འདུལ་ཐབས་སོ། །དུས་དང་པོ་ལ་བོན་ཉིད་ཀྱི་སྐུས་འདུལ་
བར་རྒྱ་གཅོད། ལོངས་སྤྱོད་རྫོགས་པའི་སྐུ་ལའང་རྣམ་པ་གསུམ་སྟེ། བདག་ཉིད་
ལོངས་སྤྱོད་རྫོགས་པ་དང། འཁོར་ལོངས་སྤྱོད་རྫོགས་པ་དང། ཡོ་བྱད་ལོངས་སྤྱོད་
རྫོགས་པའོ། །དེ་ལ་བདག་ཉིད་ཀྱི་སྐུ་ལོངས་སྤྱོད་རྫོགས་པ་ནི། བདག་གི་རྒྱན་རྣམ་
པ་སྣ་ཚོགས་པའོ། །འཁོར་ལོངས་སྤྱོད་རྫོགས་པ་ནི། ཕྱོགས་བཅུ་ཡེ་གཤེན་གྱི་འཁོར་
གྱིས་བསྐོར་བའོ། །ཡོ་བྱད་ལོངས་སྤྱོད་རྫོགས་པ་ནི། གླང་པོ་ཆེ་དང། ས་སྲུངས་དང།
འདོད་འཇོ་དང། རོལ་མོ་སྣ་ཚོགས་པའོ། །དེ་ཙམ་ན་ལོངས་སྤྱོད་རྫོགས་པའི་སྐུ་ནི།
རྣམ་གྲོལ་ཐེག་པའི་བོན་སྟོན་ཏེ། འཇུག་པའི་སྒོ་མོའམ། རྟོགས་པའི་ལྟ་བ་དང། སྲུང་
བའི་དམ་ཚིག་དང། མཐར་ཕྱིན་པའི་འབྲས་བུ་དང། བཞིའི་དོན་རྣམས་བཀའ་སྩལ་
ཏོ། །དེ་ལ་རྣམ་གྲོལ་ཐེག་པའི་འདུལ་ཐབས་ནི། བདུད་ལ་ཡང་སྦྱིན་ཏེ། ལྷ་སྲིན་སྡེ་
བརྒྱད་ལ་གླུད་བཏང་ངོ། །བཟོ་དང། སྨན་དང། མགར་དང། འཇུག་སྒོ་སོ་སོ་ནས་
མཛད་དོ། །དེ་ནི་གསུང་གིས་འདུལ་བར་མཛད་པའོ། །ཅིར་ཡང་སྤྲུལ་པའི་སྐུ་ཞེས་བྱ་
བ་ནི། ལྷའི་སྡུག་བསྔལ་འདུལ་བའི་དུས་སུ། ལྷ་ཡི་བོན་པོར་སྐུ་སྤྲུལ་ལོ། ལྷ་མ་ཡིན་
འདུལ་བའི་དུས་སུ། ལྷ་མ་ཡིན་གྱི་བོན་པོར་སྐུ་སྤྲུལ་ལོ། །མི་རྣམས་འདུལ་བའི་དུས་
སུ། མིའི་བོན་པོ་སྐུ་སྤྲུལ་ལོ། །བྱོལ་སོང་འདུལ་བའི་དུས་སུ། བྱོལ་སོང་གི་བོན་པོར་སྐུ་
88

མདོ་བར་ཏི་ཀ
སྤྲུལ་ལོ། །ཡི་དྭགས་འདུལ་བའི་དུས་སུ། ཡི་དྭགས་ཀྱི་བོན་པོར་སྐུ་སྤྲུལ་ལོ། དམྱལ་བ་
འདུལ་བའི་དུས་སུ། དམྱལ་བའི་བོན་པོར་སྐུ་སྤྲུལ་ལོ། །ཐ་མ་ཐབ་ཞོབ་ཡན་ཆད་དུ་
སྐུ་སྤྲུལ་ལོ། །དྲག་པོ་ལས་ཀྱི་འདུལ་ཐབས་ཅེས་པ་ནི། བསྒྲལ་བའི་ཞིང་བཅུ་གནས་སུ་
དག་པ་དང། ཞལ་གསུམ་ཕྱག་དྲུག་ལས་སུ་རུང་བ་དང། དཀྱིལ་འཁོར་མཐིང་ནག་
གྲུ་གསུམ་ནང་དུ་གཞུག་པ་དང། ཕྱག་རྒྱ་དང། སྔགས་ཀྱིས་དགུག་ཅིང་འདུལ་བ་དེ།
དྲག་པོ་ལས་ཀྱི་འདུལ་ཐབས་ཏེ་ལེའུ་གཉིས་པའོ།། །།
༧ ཡུལ་འོལ་མོ་ལུང་རིང། མཁར་བར་པོ་སོ་བརྒྱད་ཀྱི་ཁའི། དངུལ་གྱི་བེག་ཙེའི་
ཁ་ལ། སྟོན་པ་བཞུགས་ཏེ། བོན་བཀའ་སྩལ་བའི་དུས་སུ། མུ་སྟེགས་སྐྲའི་ལྭ་བ་ཅན་
སྟོན་པའི་དྲུང་དུ་འོངས་ཏེ། སྟོན་པའི་གམ་དུ་ཅུང་ཞིག་བསྡད་དེ། སྟོན་པའི་ཞལ་དུ་
ངོ་སྟོན་ཏེ། ཁྱོད་ང་ལ་ཕྱག་མི་སྟེར་བ་དེ། གཏན་ཚིགས་ཅིའི་ཕྱིར་མི་སྟེར། སྐྱེ་བས་
ནི་ང་རྒྱལ་ན། གཤེན་རབ་ཕའི་རིང་ལ་ང་སྐྱེས། དེའི་ཕྱིར་ཡང་ང་ལ་ཕྱག་གྱིས། སྤྱོད་
པས་ཀྱང་ང་རྒན་ཏེ། ལྔ་བརྒྱ་དུས་ཀྱི་སྙིགས་མ་ཡིན་པས་ཀྱང་ང་རྒན་ནོ། །ལྷ་ནི་སྲིན་
པོ་དང། ཁྲ་དང་སྤྱང་ཀུ་བསྟེན་ཕྱིར་ཡང་ང་རྒན་ནོ། །དེས་ན་ང་ལ་ཕྱག་ཚོལ་ཞིག
ཅེས་ཟེར་ནས། དེར་སྟོན་པས་ཀྱང་ཅུང་